На основу члана 46. и члана 51б.Закона о планирању и изградњи (''Сл.гласник РС'', бр.72/2009, 81/2009 – испр., 64/2010 – одлука УС, 24/2011, 121/2012, 42/2013 – одлука УС, 50/2013 – одлука УС, 98/2013 – одлука, 132/2014 , 145/2014, 83/2018, 31/2019 и 37/19), чл.40.ст.1.тачка 5.Статута општине Власотинце (''Сл. гласник града Лесковца'', бр.6/19), а по прибављеном мишљењу Комисије за планове 01 број 06-38/2019 од 08.06.2019.године, Скупштина општине Власотинце на седници од **20.06.2019.**године, донела је

**ОДЛУКУ**

**О ИЗРАДИ ИЗМЕНЕ И ДОПУНЕ ПРОСТОРНОГ ПЛАНА**

**ОПШТИНЕ ВЛАСОТИНЦА**

**Члан 1.**

Приступа се изради Измене и допуне Просторног плана општине Власотинцe ( у даљем тексту:План)

**Члан 2.**

Укупна површина обухваћена Просторним планом износи 308 км2. Просторни план обухвата 47 катастарских општина : Алексине , Батуловце , Бољаре , Борин До , Брезовица , Власотинце - ван варош , Власотинце - варош , Гложане , Горња Ломница , Горња Лопушња , Горњи Орах , Горњи Присјан , Градиште , Гуњетина , Дадинце , Дејан , Добровиш , Доња Ломница, Доња Лопушња, Доње Гаре, Доњи Присјан , Јаворје , Јаковљево , Јастребац , Козило , Комарица , Конопница , Крушевица , Ладовица , Липовица , Орашје , Острц , Пржојне , Прилепац , Равна Гора , Равни Дел , Самарница , Свође , Скрапеж , Средор , Стајковце , Стрешковац , Ћелиште , Црна Бара , Црнатово , Шишава.

**Члан 3.**

Плански основ за израду Плана, услови и смернице дефинисани су Просторним планом Републике Србије (" Сл.гл.РС", бр.88/10), Регионални просторни план Јужног Поморавља ("Сл.гл.РС", бр.83/10), Просторни план подручја инфраструктурног коридора Ниш - граница Републике Македоније ("Сл.гл. РС" , 77/2002).

**Члан 4.**

Циљ доношења Плана је сагледавање и преиспитивање важећег нормативног оквира којим је уређена изградња малих хидроелектрана на територији општине Власотинце а ради спречавања даљих могућих негативних природних последица , а све у циљу заштите и очувања природне разноврсности. Досадашњи резултати анализе стања животне средине извршених од стране државних органа и стручне јавности указују да изградња малих хидроелектрана на водотоцима може имати штетан утицај и негативне последице по животну средину , а које се огледају у пресушивању водотока низводно од водозахвата , угрожавању извора пијаће воде , деструкцију корита и приобаља , смањењу популације биљног и животињског света , утицају на квалитет живота локалног становништва па је потребно размотрити могућност измене важећих прописа и планских докумената а у правцу могуће забране изградње малих хидроелектрана и у циљу прописивања строжијих услова за изградњу малих хидроелектрана на територији општине Власотинце.

**Члан 5.**

Планска решења Просторног плана општине Власотинце садрже:

1. опис и одређење намена простора (пољопривредно , шумско , водно , грађевинско и друго земљиште , укључујући обухват грађевинског подручја);
2. заштита, уређење, коришћење и развој природних система и ресурса (пољопривредно земљиште, шуме и шумско земљиште , воде , геолошки ресурси и друго);
3. просторни развој , дистрибуција , становништво и мрежа насеља и јавних служби;
4. просторни развој и дистрибуција привредних делатности;
5. просторни развој туризма , организација и уређење туристичких и рекреативних простора;
6. просторни развој саобраћаја и инфраструктурних система и повезивање са регионалним инфраструктурним мрежама (саобраћај, водопривреда, енергетска, телекомуникациона и комунална инфраструктура);
7. правила и мере заштите животне средине, предела, природних и културних добара (заштита животне средине и заштита , уређење и унапређење предела , заштита , уређење и унапређење природних добара , заштита , уређење и унапређење културних добара , организација простора од интереса за одбрану земље и заштиту од елементарних непогода и друго).

План садржи текстуални и графички део у аналогном и дигиталном облику.

План ( графички део) биће израђен на овереном катастарско – топографском плану и подлогама прибављеним од надлежног органа за послове државног премера и катастра (дигиталне катастарске подлоге и орто-фото подлоге, катастар подземних водова и остало).

Измене и допуне планског документа обављају се по поступку за израду планског документа прописаним Законом о планирању и изградњи ( ''Сл. гласник РС'', бр.72/2009, 81/2009 – испр., 64/2010 – одлука УС, 24/2011, 121/2012, 42/2013 – одлука УС, 50/2013 – одлука УС, 98/2013 – одлука, 132/2014 , 145/2014, 83/2018 и 31/2019) и прописима донетим на основу овог закона .

**Члан 6.**

Носилац израде Плана је Општинска управа Власотинце а стручне послови на изради Плана поверавају се привредном друштву, односно другом правном лицу које испуњава прописане услове за израду планских докумената а у складу са Законом којим се уређују јавне набавке.

**Члан 7.**

Рок израде Плана је 12 месеци од дана ступања на снагу ове Одлуке и у том року забрањена је градња нових и реконструкција постојећих објеката ОИЕ - минихидроелектрана, изградња објеката ОИЕ - минихидроелектрана или извођење радова којима се мења стање у простору, осим за инфраструктурне коридоре (примарна и секундарна саобраћајна и инфраструктурна мрежа). Динамика израде појединих фаза се уређује уговором између општине Власотинце и обрађивача Плана.

**Члан 8.**

Средства за израду Плана обезбеђује општина Власотинце.

**Члан 9.**

После доношења Одлуке о изради Плана, у случају мањих измена и допуна планског документа, примењује се скраћени поступак измена и допуна планског документа.

У скраћеном поступку измена и допуна планског документа подразумева се да се не спроводи поступак раног јавног увида, на начин да се израђује нацрт измена и допуна планског документа, као и да се спроводи поступак јавног увида у трајању од најмање 15 дана.

Предмет измена и допуна планског документа у скраћеном поступку је само део планског документа који се мења, а не плански документ у целини.

Скраћени поступак се примењује и у случајевима када се ради измена и допуна плана ради усклађивања са планом вишег реда, односно када се ради само текстуална измена плана, за потребе изградње инфраструктурних објеката или објеката јавне намене у смислу овог закона, и то у случају када изградња није могућа без промене планског документа којим су планирани ти објекти.

**Члан 10.**

Нацрт плана - по скраћеном поступку се излаже на јавни увид у трајању од 15 дана у просторијама општинске управе Власотинце путем оглашавања у дневном и локалном листу.

Пре излагања на јавни увид нацрт Плана подлеже стручној контроли коју врши Комисија за планове општине Власотинце у року од 15 дана од дана подношења захтева за вршење стручне контроле.

По извршеној стручној контроли у року од 8 дана Комисија доставља извештај који садржи податке о извршеној контроли са свим примедбама и мишљењима надлежног органа, односно Комисије за планове по свакој примедби.

Извештај Комисије саставни је део образложења планског документа - Плана.

О јавном увиду стара се општинска управа.

**Члан 11.**

Измена и допуна просторног плана општине Власотинце урадиће се у потребном броју примерака у аналогном и дигиталном облику и по овери доставиће се у прописаном формату Републичком геодетском заводу у року од 10 дана од дана објављивања у у Службеном гласнику града Лесковца.

Плански документ биће евидентиран у централном регистру планских докумената који води орган за послове државног премера и катастра.

**Члан 12.**

Ова одлука ступа на снагу осмог дана од дана објављивања у Службеном гласнику града Лесковца.

**СКУПШТИНА ОПШТИНЕ ВЛАСОТИНЦЕ, дана 20.06.2019.године, 01 број 06-41-1/2019**

**ПРЕДСЕДНИК СКУПШТИНЕ**

**Братислав Петровић**